'ऑपरेशन 'ऑल आउट' में मारा गया लखवी का भतीजा'\nइस मुठभेड़ में भारतीय वायुसेना के एक ग्राउंड कमांडो की भी मौत हो गई है जबकि राष्ट्रीय राइफ़ल के एक जवान घायल हो गए हैं. 

पुलिस के मुताबिक़ श्रीनगर से करीब तीस किलोमीटर की दूरी पर चंडारगीर गांव हैं, जिसे शनिवार को पुलिस के विशेष दस्ते के साथ सेना और सीआरपीएफ़ ने चारों ओर से घेर लिया था. यहां एक मकान में चरमपंथियों के छिपे होने की ख़बर थी.

पुलिस के मुताबिक़ घर में छिपे हुए चरमपंथियों ने सुरक्षाबलों पर गोली चलानी शुरू की. इसके बाद दोनों तरफ़ से गोलीबारी शुरू हो गई.

जम्मू कश्मीर पुलिस के महानिदेशक एसपी वैद ने ट्विटर पर जानकारी दी, "इस ऑपरेशन में छह चरमपंथी मारे गए हैं. ऑपरेशन खत्म हो गया. इस ऑपरेशन में लश्कर कमांडर महमूद भाई और जरगाम की भी मौत हो गई. इसमें मारे गए सभी चरमपंथी पाकिस्तानी थे."  

श्रीनगर में सेना के प्रवक्ता कर्नल राजेश कालिया ने एयरफ़ोर्स के कमांडो की मौत की पुष्टि की है.

बीते महीने भी एयरफ़ोर्स के दो गरूड़ कमांडो उत्तरी कश्मीर में एक मुठभेड़ में मारे गये थे. 

पुलिस ने बताया है कि इस ऑपरेशन में साल 2008 के मुंबई हमले के मास्टरमाइंड ज़की-उर-रहमान लखवी के भतीजे और ज़ाकिर रहमान मकई के बेटे भी मारे गए हैं.

बताया जाता है कि दोनों ने ही मिलकर लश्कर की बुनियाद रखी थी.

पुलिस महानिदेशक ने बताया है कि यह ऑपरेशन सुरक्षाबलों के लिए एक बड़ी कामयाबी है. मुठभेड़ स्थल से हथियार और गोला बारूद भी बरामद किया गया है. 

कश्मीर  घाटी में सुरक्षाबलों  ने चरमपंथियों के ख़िलाफ़ छह महीने पहले ही ऑपरेशन 'ऑल आउट' शुरू किया है.

इस ऑपरेशन के तहत सब से ज्यादा चरमपंथी दक्षिणी कश्मीर में मारे गए हैं. बीते छह महीने में इस ऑपरेशन के तहत कई चरमपंथी कमांडर मारे गए हैं.  

वर्ष 2017 में अभी तक 178 चरमपंथी मारे गए हैं. पुलिस का कहना है कि बीते दस वर्षों में ऐसा पहली बार हुआ है, जब एक वर्ष में इतनी बड़ी संख्या में चरमपंथी मारे गए हों.

(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)

\n\ntl;डॉ:
भारत-प्रशासित कश्मीर के पुलिस अधिकारियों के मुताबिक़ हाजिन इलाक़े में शनिवार को सुरक्षाबलों के साथ एक मुठभेड़ में लश्कर-ए-तैयबा के छह चरमपंथियों की मौत हो गई है. इनमें ज़की-उर-रहमान लखवी के भतीजे भी शामिल हैं.